b'\n_START_ARTICLE_\nKarol Scheiblers Murstenshus\n_START_PARAGRAPH_\nKarol Scheiblers murstenshus (polsk Kamienica Karola Scheiblera) ligger p\xc3\xa5 hj\xc3\xb8rnet af Piotrkowska-gaden 11 og Adam Pr\xc3\xb3chniks gade i \xc5\x81\xc3\xb3d\xc5\xba._NEWLINE_Bygningen blev rejst i \xc3\xa5rene 1879-1881 og husede hovedlageret til Karol Scheiblers firma. Nogle af lokalerne blev ogs\xc3\xa5 lejet ud til butikker, mens andre var lejligheder. I noget tid havde Jan Petersilges blad \xc2\xabOg\xc5\x82oszenia \xc5\x81\xc3\xb3dzkie \xe2\x80\x93 \xc5\x81od\xc5\xbaer Anzeiger\xc2\xbb ogs\xc3\xa5 sit s\xc3\xa6de her. Med sine fire etager var murstenshuset det f\xc3\xb8rste virkelige storbyhus i byen. I dag befinder blandt andet en af byens bedre boghandlere sig her._NEWLINE_Murstenshuset har en hesteskoformet grundplan med tre fl\xc3\xb8je som danner en indvendig g\xc3\xa5rdsplads. Karakteristiske elementer er hj\xc3\xb8rnekarnappet som d\xc3\xa6kkes af en effektfuld neobarok kuppel. Ellers pr\xc3\xa6ges bygningen af italiensk ren\xc3\xa6ssance._NEWLINE_Bygningen blev muligvis tegnet af Hilary Majewski. Dette er imidlertid meget usikkert, da bygningens arkitektur ligner datidens berlinske murstenshuse. Det kan derfor v\xc3\xa6re, at bygningen blev tegnet af et tysk firma, mens Majewski, som var byarkitekt, kun godkendte projektet.'